​ມະຫະກໍາຮູບ​ເງົາ​ອາ​ຊ່ຽນ​ ປີ 2012 ຢູ່​ແຂວງ​ຫຼວງ​ພະ​ບາງ ​ຈະຈັດຂຶ້ນ ໃນເດືອນທັນວາ​ນີ້
​ມະຫະກໍາຮູບ​ເງົາ​ອາ​ຊ່ຽນ ປະຈໍາປີ 2012 ຈະ​ຈັດ​ຂຶ້ນ ​ໃນວັນທີ 1-5 ທັນວາ​ ​ ໂດຍ​ທີ່​ສະຫະລັດ​ ໄດ້​ປະກອບ​ສ່ວນ ​​ໃຫ້ການ​ຊ່ວຍ​ເຫຼືອ ​ຫຼາຍ​ຂຶ້ນ.
ມະຫະກໍາຮູບເງົາອາຊ່ຽນປະຈໍາປີ 2012 ຢູ່ແຂວງຫຼວງພະບາງ ກໍານົດທີ່ຈະມີຂຶ້ນ ໃນວັນທີ່ 1-5 ເດືອນທັນວານີ້ ໂດຍທີ່ທາງການສະຫະລັດກໍໄດ້ປະກອບສ່ວນດ້ວຍ ການໃຫ້ການຊ່ວຍເຫຼືອຫຼາຍຂຶ້ນ ເຈົ້າໜ້າທີ່ຫ້ອງການຖະແຫຼງຂ່າວ-ວັດທະນະທໍາ ແລະທ່ອງທ່ຽວແຂວງຫຼວງພະບາງໄດ້ເປີດເຜີຍໃຫ້ຮູ້ວ່າງານມະຫະກໍາຮູບເງົາໃນພູມິພາກເອເຊຍຕາເວັນອອກສຽງໃຕ້ ຫຼືອາຊ່ຽນປະຈໍາປີ 2012 ມີກໍານົດທີ່ຈະໄຂຂື້ນຢ່າງເປັນທາງການ ໃນລະຫວ່າງວັນທີ່ 1-5 ເດືອນ ທັນວານີ້ ໂດຍຈະມີບັນດາຜູ້ສ້າງຮູບເງົາຈາກທັງ 10 ປະເທດສະມາຊິກຂອງອາຊ່ຽນນໍາເອົາຮູບເງົາຫຼາຍກວ່າ 30 ເລື້ອງ ມາສະແດງ ໃນງານຄັ້ງນີ້ ແລະໃນນີ້ກໍລວມເຖິງຮູບເງົາທີ່ສ້າງໂດຍຜູ້ຜະລິດພາຍໃນລາວຈໍານວນ 5 ເລື້ອງດ້ວຍກັນ ທາງດ້ານ Mr Gabriel Pukerman ຜູ້ຮັບຜິດຊອບການຈັດງານມະຫະກໍາຮູບເງົາໃນປີນີ້ ກໍຄືຈະມີການສະເໜີຮູບເງົາເລຶ່ອງສັ້ນເປັນປີທໍາອິດໃນງານດ້ວຍ ຊຶ່ງໃນນີ້ກໍລວມເຖິງຮູບເງົາກາຕູນທີ່ສ້າງສັນຈາກດິນນໍ້າມັນທີ່ເປັນຜົນງານຂອງຄົນ ລາວແລະມີເນື້ອຫາສາລະໄປໃນດ້ານຂອງການປຸກລະດົມເພື່ອເສີມສ້າງຄວາມຮູ້ ຄວາມສາມາດເຂົ້າໃຈຢ່າງຖືກຕ້ອງໃນດ້ານຕ່າງໆໃຫ້ກັບປະຊາຊົນລາວ ເຊັ່ນ ຄວາມຮູ້ຄວາມເຂົ້າໃຈໃນໂພຊະນາການສໍາລັບເຍົາວະຊົນ ຊຶ່ງໄດ້ຮັບການສະໜັບ ສະໜຸນຈາກສະຖານທູດສະຫະລັດອະເມຣິກາປະຈໍາລາວ ເປັນຕົ້ນ ດັ່ງທີ່ທ່ານ ສຸລິຍະ ພູມິວົງ ສິນລະປິນລາວຜູ້ນຶ່ງທີ່ໄດ້ຮັບການສະໜັບສະໜຸນດັ່ງກ່າວຈາກທາງການສະຫະລັດ ໄດ້ໃຫ້ການອະທິບາຍວ່າ: ກ່ອນໜ້ານີ້ ທ່ານນາງ Karen Stewart ເອກອັກຄະລັດຖະທູດສະຫະລັດປະຈໍາ ລາວໄດ້ຖະແຫຼງການຢືນຢັນວ່າທາງການສະຫະລັດ ຈະໃຫ້ການສະໜັບສະໜຸນແລະຊ່ວຍເຫຼືອລາວໃນດ້ານວິທະຍາການສະໄໝໃໝ່ກ່ຽວກັບການສ້າງຮູບເງົາ ແລະກາຕູນທີ່ສ້າງສັນຈາກດິນນໍ້າມັນ ຫຼືທີ່ເອີ້ນວ່າ Animation ໃຫ້ຫຼາຍຂຶ້ນ ໂດຍ ມີເປົ້າໝາຍທີ່ຈະພັດທະນາທຸລະກິດຮູບເງົາໃນລາວໃຫ້ໄດ້ມາດຕະຖານດຽວກັນກັບ ສາກົນ ທັງຍັງຈະມີສ່ວນຢ່າງສໍາຄັນຕໍ່ການພັດທະນາການທ່ອງທ່ຽວໃນລາວອີກດ້ວຍ ທາງດ້ານແຂວງຫຼວງພະບາງ ກໍໄດ້ປະເມ່ີນສະພາວະການເຕີບໂຕທາງເສດຖະກິດ ໃນແຜນການປະຈໍາປີ 2011-2012 ທີ່ໄດ້ສິ້ນສຸດລົງໃນທ້າຍເດືອນກັນຍາປີນີ້ວ່າ ຍອດຜະ ລິດລວມພາຍໃນແຂວງ ຫຼື GDP ຈະມີມູນຄ່າລວມເຖິງ 4,341 ຕື້ກີບ ໂດຍຄິດເປັນອັດຕາສະເລ່ຍທີ່ເພີ່ມສູງຂຶ້ນຈາກແຜນການປີ 2010-2011 ທີ່ຜ່ານ ມາເຖິງ 9 4% ຊຶ່ງຈະເຮັດໃຫ້ສາມາດຄິດສະເລ່ຍເປັນລາຍໄດ້ຂອງປະຊາຊົນໃນແຂວງຫຼວງພະບາງໄດ້ເກີນ ກວ່າ 9 ລ້ານກີບ ຫຼືປະມານ 1,125 ໂດລາ ຕໍ່ຄົນຕໍ່ປີ ພາກການຜະລິດທີ່ມີການຂະຫຍາຍຕົວຫຼາຍທີ່ສຸດນັ້ນ ກໍແມ່ນ ພາກອຸດສາຫະກໍາທີ່ມີອັດຕາການຂະຫຍາຍຕົວເພີ່ມຂຶ້ນເຖິງ 14 4% ຕິດຕາມດ້ວຍພາກບໍລິການ-ການທ່ອງທ່ຽວ ແລະພາກກະສິກໍາ-ປ່າໄມ້ ທີ່ຂະຫຍາຍຕົວເພີ່ມຂຶ້ນໃນ ອັດຕາສະເລ່ຍ 9 4% ແລະ 3 1% ຕາມລໍາດັບ ຫາກແຕ່ວ່າສໍາລັບພາກບໍລິການ -ການທ່ອງທ່ຽວນັ້ນ ກໍຍັງຖືເປັນພາກທຸລະກິດ ທີ່ສາມາດສ້າງລາຍຮັບໃຫ້ກັບແຂວງ ຫຼວງໄດ້ເພີ່ມຂຶ້ນຢ່າງຕໍ່ເນື່ອງທີ່ສຸດ ຍິ່ງໄປກວ່ານັ້ນ ເມື່ອປະກອບກັບໃນຕະຫຼອດປີ 2012 ນີ້ກໍຍັງເປັນປີທ່ອງທ່ຽວລາວ (Visit Lao Year) ດ້ວຍນັ້ນ ຈຶ່ງເຮັດໃຫ້ທາງການແຂວງຫຼວງພະບາງເຊື່ອ ໝັ້ນວ່າຈະມີນັກທ່ອງທ່ຽວທັງທີ່ເປັນຄົນລາວແລະຊາວຕ່າງຊາດເດີນທາງມາທ່ອງ ທ່ຽວໃນແຂວງຫຼວງພະບາງຫຼາຍກວ່າ 2 1 ລ້ານຄົນໃນຕະຫຼອດປີນີ້ ຊຶ່ງກໍຈະເຮັດໃຫ້ພາກບໍລິການມີລາຍຮັບເພີ່ມຂຶ້ນເປັນຫຼາຍກວ່າ 175 ລ້ານໂດລາອີກດ້ວຍ